Vol. 3 No.1 pp. 155 - 166 | OCTOBER 2020 E-ISSN: 2735-1742 ANALISIS ISU-ISU DALAM PERLAKSANAAN SERTU INDUSTRI ANALYSIS OF ISSUES IN INDUSTRIAL SERTU IMPLEMENTATION PROCESS i*Mohd Mahyeddin Mohd Salleh, iMustafa Afifi Abdul Halim, iiSumaiyah Abd Aziz, iHasdhatul Nor Aliah Md Said iFakulti Syariah dan Undang-undang, Universiti Sains Islam Malaysia, Nilai iiFakulti Ekonomi dan Muamalat, Universiti Sains Islam Malaysia, Nilai (Corresponding author) email: mahyeddin@usim.edu.my ABSTRACT Perkembangan industri halal sama ada di peringkat domestik dan global telah secara tidak langsung memacu permintaan terhadap perkhidmatan sertu. Bagi memastikan supaya proses perlaksanaan sertu adalah seragam dan terpandu, maka JAKIM telah mengambil inisiatif memperkenalkan garispanduan sertu sebagai rujukan kepada industri. Namun demikian, jika dilihat kepada realiti amalan sertu oleh syarikat penyedia perkhidmatan sertu, masih ada kekurangan seperti isu ketidakpatuhan terhadap garispanduan yang telah ditetapkan. Artikel ini bertujuan menganalisis isu-isu yang timbul dalam perlaksanaan sertu industri di Malaysia. Kajian ini menggunakan pendekatan kualitatif, menerusi kaedah pengumpulan data secara analisi dokumen, pemerhatian dan temubual separa berstruktur ke atas lima entiti yang terlibat secara langsung dalam perkhidmatan sertu merangkumi syarikat operator sertu dan jabatan agama. Hasil kajian dirumuskan dalam tujuh kategori isu iaitu isu pematuhan garispanduan dan fatwa, kefahaman dan pengetahuan, peralatan moden sertu, bahan sertu, penambahan kosmetik agama, pengurusan garispanduan, dan kepercayaan industri terhadap kompetensi Jabatan Agama Islam Negeri (JAIN) dalam perlaksanaan sertu. Kajian ini mencadangkan supaya aspek pemantauan sertu diperkemaskan di peringkat JAKIM dan JAIN bagi memastikan agar industri sertu berkembang maju serta mematuhi garispanduan yang telah ditetapkan. Kata kunci: Sertu, industri halal, garispanduan sertu, syarikat ABSTRACT The development of the halal industry both domestically and globally has indirectly driven demand for the Islamic cleansing (sertu) services. To ensure that the implementation of sertu process is uniform and guided, JAKIM has taken the initiative to introduce special guidelines on sertu, for industry reference. However, there are still deficiencies among sertu service provider, such as the issue of non- compliance with established guidelines. Hence, this article aims to analyse the issues that arise in the implementation of sertu at the industrial level in Malaysia. This study uses a qualitative approach, using the method of interview towards five agencies and companies which are directly involved in the sertu services. The findings are summarized in seven categories of issues including the issue of compliance with guidelines and fatwa, understanding, equipment, materials, additional of religious practices, guidelines management, and industry belief towards the competence of the State Islamic Religious Department (JAIN) in implementing the sertu process. This study suggests that the monitoring aspect of sertu implementation should be improved by JAKIM and JAIN, to ensure that the sertu industry able to thrive and adhere to the guidelines. Keywords: Sertu, halal industry, sertu guidelines, copanies 155
INSLA e-Proceedings | Vol. 3, No.1, pp. 155 - 166 | October 2020 Pendahuluan Dalam perbahasan ilmu fiqh, sertu merupakan salah satu cabang daripada kaedah penyucian najis. Sertu boleh didefinisikan sebagai perbuatan menyucikan mana-mana bahagian badan yang terkena najis mughallazah (anjing dan babi) dengan air bercampur tanah sekali diikuti air mutlak enam kali. Dari sudut Bahasa Melayu, sertu adalah istilah yang sinonim dengan samak atau menyamak (Kamus Dewan Edisi Keempat). Meskipun pada asalnya sertu hanyalah bertujuan memenuhi tuntutan agama bagi membolehkan ibadah solat dilakukan secara sah dan sempurna, namun pada masa kini ia telah berubah menjadi satu cabang industri baru. Ini terbukti apabila sertu kini mula diusahakan secara komersial oleh beberapa syarikat tempatan. Salah satu faktor yang menyumbang kepada perkara ini ialah kerancakkan perkembangan industri halal yang menyebabkan semakin ramai para pengusaha industri dalam bidang makanan dan perhotelan yang ingin beralih kepada persijilan halal. Sejajar dengan itu, sertu telahpun berkembang luas dan meliputi pelbagai sektor seperti sertu dapur, kontena, kapal, premis, mesin dan peralatan. Kepentingan sertu semakin mendapat perhatian bukan sahaja dalam kalangan masyarakat Islam, bahkan juga bukan Islam. Ini kerana kedapatan sesetengah kilang, premis, kapal, hotel milik bukan Islam dan sebagainya yang memproses sesuatu produk atau menyediakan menu makanan kepada pelanggan Muslim, menggunakan barang untuk memasak atau menggunakan peralatan yang telah terkena najis mughallazah seperti produk yang disahkan mengandungi DNA babi (JAKIM, 2013). Tambahan pula, isu yang melibatkan pencemaran produk atau premis dengan najis mughallazah merupakan perkara yang sangat sensitif bagi umat Islam. Rentetan itu, timbul beberapa persoalan mengenai kaedah perlaksanaan sertu dalam era kontemporari, khususnya apabila melibatkan premis yang luas, kawasan berkarpet, dan peralatan rumit seperti mesin yang sensitif dengan air. Dalam keadaan ini, sudah tentu sertu perlu dilakukan berhati-hati mengikut kaedah khusus selain penggunaan peralatan serta teknologi sertu yang lebih canggih dan sesuai. Ini bagi memastikan amalan sertu dapat dilaksanakan dengan baik, di samping membuang gambaran negatif masyarakat bahasa ajaran Islam itu menyusahkan. Selain itu, kriteria tanah yang digunakan sebagai bahan sertu juga perlu diberi perhatian kerana terdapat mesin yang mudah rosak jika terkena tanah. Sehubungan itu, artikel ini bertujuan menganalisis isu-isu dalam perlaksanaan sertu yang diamalkan di Malaysia. Sertu Tradisional lwn Sertu Industri Sertu ialah menyucikan mana-mana bahagian badan yang terkena najis mughallazah (anjing dan babi) dengan air bercampur tanah sekali dan air mutlak enam kali. Istilah sertu juga sinonim dengan samak dari sudut Bahasa Melayu (Kamus Dewan Edisi Keempat, 2017). Hukum sertu didasarkan kepada beberapa dalil, antaranya hadis yang menyatakan keperluan mencuci bekas yang dijilat oleh anjing dengan tujuh kali basuhan, termasuk salah satu basuhan menggunakan air tanah. Menurut mazhab Shafi'i, sunat menggunakan air tanah pada basuhan pertama atau kedua, dan air tanah tidak boleh digantikan dengan bahan lain seperti sabun, tumbuhan dan lain-lain (Al-Aizh, t.th). Panduan untuk melaksanakan sertu direkodkan oleh sebuah hadis yang diriwayatkan oleh Imam Muslim dalam Sahihnya seperti berikut: يف َغَلَو اَذيإ ْمُكيدَحَأ يءَنَيإ ُروُهَط" :َمَّلَسَو يهْيَلَع ُالله ىَّلَص يالله ُلوُسَر َلاَق : َلاَق ،َةَرْ يَرُه يبَِأ ْنَع { َّنُه َلَوُأ ٍتاَّرَم َعْبَس ُهَل يسْغَ ي ْنَأ ، ُبْلَكْلا يهي يباَرتُّليبِ } Maksudnya, daripada Abū Hurairah RA, bahawasanya Rasulullah SAW bersabda: "Apabila bekas salah seorang daripada kamu dijilat oleh anjing, maka untuk menyucikan hendaklah dibasuh tujuh kali, basuhan pertamanya dengan tanah" (Muslim, Kitāb al- Ṭahārah, Bāb Ḥukm Wulūgh al-Kalb, no. hadis 279) Dalam riwayat hadis yang lain, digunakan istilah ( َّنُهاَدْحيإ) yang bermaksud salah satu basuhannya dengan menggunakan air tanah. Ketika menjirus air, tidak wajib menyelati kawasan yang terkena najis 156
INSLA e-Proceedings | Vol. 3, No.1, pp. 155 - 166 | October 2020 mughallazah dengan menggunakan tangan, tetapi cukup sekadar mengalirkan air di kawasan tersebut (Al-Aizh, t.th). Selain itu, dalam hadis yang lain, Rasulullah SAW mengarahkan supaya air yang berada dalam bekas yang telah dijilat oleh anjing dibuang dan selepas itu bekas tersebut mestilah dibasuh dengan tujuh kali basuhan. Hadis ini diriwayatkan oleh Abu Hurairah sepertimana berikut: ٍراَريم َعْبَس ُهْل يسْغَ ييل َُّثُ ُهْقيُيُْلَ ف ْمُكيدَحَأ يءَنَيإ يفِ } ُبْلَكْلا َغَلَو اَذيإ { Maksudnya, "Apabila anjing menjilat bekas minuman salah seorang daripada kamu, maka hendaklah buang air yang ada di dalam bekas itu, kemudian hendaklah dibasuh tujuh kali" (Muslim, Kitāb al- Ṭahārah, Bāb Ḥukm Wulūgh al-Kalb, no. hadis 279) Ibn Daqīq al-ʿAid (t.th, 1:74) ketika mensyarahkan hadis jilatan anjing tersebut berkata, berdasarkan kepada kedua-dua hadis di atas, jelas menunjukkan bahawa anjing termasuk dalam kategori najis. Ini kerana, arahan Rasulullah SAW supaya air yang telah dijilat oleh anjing dibuang dan bekasnya dibasuh, " seperti dinyatakan pada hadis yang kedua, menunjukkan bahawa ia adalah najis. Selain itu, lafaz " روهط (ṭahūr) yang bermaksud 'bersih' hanya digunakan dalam dua keadaan iaitu sama ada; bersih daripada hadas atau daripada najis. Justeru, dalam konteks bekas minuman, istilah yang lebih tepat digunakan adalah bersih daripada najis. Meskipun nas hadis secara zahir hanya menyebut jilatan anjing sahaja sebagai najis, tetapi menurut jumhur ulama, bahagian-bahagian anjing yang lain seperti kulit, bulu dan tulang juga adalah najis. Perkara ini ditetapkan berdasarkan kepada kaedah qiyās. Ini kerana, sekiranya mulut anjing yang dianggap sebagai bahagian yang paling bersih pun dihukumkan najis (disebabkan tabiat anjing sering menjilat lidah ke mulutnya), maka apatah lagi bahagian-bahagian yang selainnya, sudah tentulah lebih utama dianggap najis (Al-Zuḥailī, 2007, 1:306; Ibn Ḥajar al-Haitamī, 1983, 1:312). Justeru, kesemuanya perlu dibersihkan dengn kaedah sertu yang disebutkan dalam hadis. Manakala untuk kes peralatan yang dicemari najis babi, mazhab Shafi'i berpandangan kaedah membasuhnya adalah sama seperti membersihkan najis anjing (Mohd Salleh, 2017). Perkara ini ditetapkan menerusi kaedah qiyās, bersandarkan kepada hujah bahawa keadaan babi adalah lebih teruk berbanding anjing, kerana pengharaman babi disebut secara jelas oleh Al-Quran. Oleh itu, babi adalah lebih utama dari segi najisnya (Al-Shīrāzī, t.th). Berdasarkan nas hadis, baginda Rasulullah SAW tidak menyatakan secara spesifik mengenai jenis tanah yang perlu digunakan, justeru perkara ini kekal dalam hukumnya yang umum, iaitu bermaksud boleh menggunakan apa sahaja jenis tanah yang dicampur air, asalkan tidak dicemari dengan najis. Walaubagaimanapun, dalam konteks masa kini, terdapat keperluan supaya diwujudkan standard tanah yang ingin digunakan untuk menyertu, kerana ada sesetengah peralatan yang sensitif dengan tanah biasa. Berhubung alternatif kepada air tanah pula, sudah ada fatwa di Malaysia yang dikeluarkan oleh Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Kali Ke-76 pada 21- 23 November 2006; mengenai keharusan menggunakan sabun tanah liat atau sabun taharah. Namun beberapa syarat mesti dipatuhi iaitu tanah tersebut suci, peratusan kandungan tanah dalam sabun melebihi daripada bahan-bahan yang lain, serta kaedah samak tersebut dilakukan mengikut syarak. Sertu Dalam Industri Halal Proses sertu yang ditetapkan oleh syarak sebenarnya sedikit berbeza dengan apa yang diamalkan dalam industri halal ketika ini. Ini kerana, jika melihat kepada saranan baginda Rasulullah SAW, sertu boleh dilakukan menggunakan air tanah, tanpa dikhususkan jenis-jenis tanah tertentu. Walaubagaimanapun, dalam industri terdapat peralatan dan mesin yang amat sensitif serta mudah rosak jika terkena air tanah. Justeru, keadaan ini memerlukan kepada penetapan spesikasi dan stardard tanah yang bersesuaian. Sehubungan itu, terdapat beberapa kajian yang telah dibuat mengenai spesikasi tanah untuk proses sertu. Antaranya kajian oleh Hashim et al (2013), yang memfokuskan kepada penetapan kriteria tanah untuk tujuan sertu termasuk dari sudut pH, kelembapan, kandungan mikrob dan logam toksik tanah. 157
INSLA e-Proceedings | Vol. 3, No.1, pp. 155 - 166 | October 2020 Pembangunan kriteria ini boleh meningkatkan keyakinan pengguna terhadap produk halal, sekaligus menyumbang kepada pertumbuhan industri halal. Selain itu, menurut Kassim et al (2014), proses sertu dalam industri halal tidak boleh lagi berpandukan kaedah tradisi, sebaliknya perlu juga meraikan jenis-jenis mesin yang hendak dibersihkan disebabkan sifatnya yang sensitif dan mudah rosak jika terdedah kepada bahan pencuci tertentu. Kajian mereka telah menyarankan keperluan mewujudkan garis panduan penggunaan tanah liat untuk tujuan sertu dalam bidang-bidang berkaitan halal. Ini termasuklah pengambilkiraan sifat kimia tanah, keselamatan dan kandungan toksik. Terdapat juga pengkaji yang melihat dari sudut integriti amalan sertu bagi halal logistik, sepertimana yang dilakukan oleh Ahmad & Mohd Shariff (2016). Kajian ini menekankan kepada kesedaran yang perlu dimiliki oleh para pengusaha yang terlibat dalam rantaian penyediaan makanan halal, mengenai kepentingan sertu. Bagi memastikan integriti halal mengenai sertu terjaga, ia perlu kepada pemerkasaan empat faktor iaitu prosedur, produk, proses dan pelaksana sertu. Kajian mengenai perlaksanaan sertu industri telah dijalankan oleh Salleh, Halim & Abd Aziz (2020) yang menyatakan wujudnya perbezaan antara amalan sertu Syariah dan industri dalam aspek prosedur dan kaedah, khususnya yang melibatkan mesin dan peralatan yang sensitif dengan air, serta kawasan sukar seperti berkarpet. Di peringkat JAKIM pula, telah pula diwujudkan satu garispanduan khusus mengenai sertu iaitu "Garispanduan Sertu Menurut Perspektif Islam". Garispanduan ini perlu dirujuk oleh penyedia-penyedia perkhidmatan sertu dan Jabatan Agama Islam Negeri (JAIN) ketika proses sertu ingin dilakukan. Metodologi Kajian ini dijalankan menggunakan kaedah penyelidikan kualitatif. Kaedah kualitatif ini sangat sesuai digunakan bagi mengkaji isu sertu ini memandangkan masih belum banyak kajian yang dilakukan dan kaedah ini akan memberikan data yang lebih banyak untuk mencapai objektif kajian. Terdapat tiga cara utama kajian ini dijalankan iaitu dengan menggunakan analisis dokumen, temubual secara mendalam dengan pihak syarikat dan autoriti agama serta pemerhatian lapangan. Analisis dokumen ini perlu dilakukan untuk mengetahui dengan terperinci mengenai apa yang telah ada, dijalankan dan ditulis mengenai kajian yang hendak dijalankan. Analisis dokumen dibuat terhadap sumber-sumber rujukan primer dan sekunder, antaranya ialah: i) Garis Panduan Sertu Menurut Perspektif Islam (diterbitkan oleh JAKIM); ii) Manual Prosedur Pensijilan Halal Malaysia (Domestik) 2019; iii) Akta-akta dan garis panduan yang berkenaan dengan halal dan isu yang sedang dikaji; dan iv) Kajian-kajian lepas berkenaan sertu. Temubual mendalam secara bersemuka dan separa bersturuktur telah dilakukan terhadap dua (2) syarikat yang menyediakan khidmat sertu (disebut sebagai Syarikat G dan Syarikat H) dan tiga (3) pihak autoriti agama (selepas ini disebut sebagai Jabatan S, Jabatan T dan Jabatan U) yang terlibat dalam mengawal selia proses sertu yang dijalankan. Temubual yang dijalankan secara bersemuka ini mempunyai kelebihan kerana para penyelidik boleh menyesuaikan soalan-soalan seperti yang diperlukan, menjelaskan keraguan dan memastikan respon difahami dengan betul dengan mengulangi atau menguraikan soalan-soalan yang ditanya kepada pihak yang ditemubual. Para penyelidik juga boleh melihat isyarat bukan lisan yang dipamerkan oleh responden seperti sebarang ketidakselesaan, stress atau masalah yang dihadapi melalui air muka seperti mengerutkan kening, mengetuk saraf dan bahasa badan yang lain. Tanda-tanda seperti ini tidak akan kelihatan sekiranya temubual dijalankan secara atas talian. Para penyelidik telah menyediakan dengan lebih awal soalan-soalan yang ingin ditanya kepada syarikat dan pihak autoriti agama yang terlibat agar proses temubual berjalan dengan lancar. Soalan-soalan ini juga telah dihantar terlebih awal kepada individu yang terlibat sebelum sesi temubual sebenar berlangsung. Ini bertujuan memberi gambaran kepada mereka mengenai isu-isu yang sedang dalam kajian serta memberi ruang kepada mereka untuk bersedia dengan maklumat-maklumat yang diperlukan. 158
INSLA e-Proceedings | Vol. 3, No.1, pp. 155 - 166 | October 2020 Semasa proses temubual berlangsung, di samping berpandukan kepada soalan-soalan yang telah disediakan, para penyelidik juga melakukan proses "probing" iaitu bertanya dan menyelidik dengan lebih lanjut susulan daripada jawapan yang diterima daripada pihak yang ditemubual. Proses temubual ini direkod dan selepas itu proses transkripsi dilakukan oleh pembantu penyelidik. Proses transkripsi ini (rekod temubual dipindahkan ke dalam bentuk dokumen bertaip) dilakukan beberapa kali untuk memastikan tiada maklumat penting yang tertinggal dan sehinggalah penyelidik berpuas hati dengan hasil transkripsi yang dilakukan. Proses temubual ini amat penting bagi mendapatkan maklumat yang diperlukan dengan lebih tepat dan spesifik. Melalui temubual yang dijalankan juga, para penyelidik dapat lebih memahami isu-isu dan situasi yang berlaku dalam pelbagai industri berkenaan dengan proses perlaksanaan sertu. Selepas selesai proses transkripsi, para penyelidik bersama-sama meneliti hasil transkripsi temubual untuk mengenalpasti tema atau isu-isu utama yang terhasil dan menganalisis data-data ini mengikut tema yang tersebut. Proses ini dilakukan secara manual. Tema-tema yang terhasil selepas proses analisis ini akan dibincangkan dengan lebih mendalam di bahagian dapatan kajian. Penegasan kepada dapatan tema akan dipersembahkan dalam bentuk petikan percakapan oleh wakil syarikat dan pihak autoriti agama yang menjadi peserta bagi kajian ini. Selain daripada itu, pemerhatian secara langsung telah dibuat oleh penyelidik pada 24 September 2018 di Syarikat D selaku pengguna khidmat sertu bagi kelengkapan pinggan mangkuk, cawan dan kutleri yang digunakan semasa menyajikan makanan di dalam penerbangan. Pemerhatian yang dilakukan ini memberikan satu pengalaman baharu kepada penyelidik untuk menyaksikan inovasi kepada perkhidmatan sertu yang digunakan oleh salah satu syarikat yang menyediakan servis katering untuk syarikat penerbangan. Hasil Kajian Melalui kaedah temubual bersemuka yang dijalankan, terdapat beberapa dapatan penting yang akan dibincangkan secara lebih mendalam. Hasil dapatan ini akan dibincangkan mengikut tema dan isu utama yang ditimbulkan oleh responden proses temubual yang dijalankan. Syarikat G merupakan syarikat yang mengeluarkan beberapa produk sertu seperti tanah dan sabun sertu sebelum melibatkan diri dalam memberikan perkhidmatan sertu. Syarikat G berpengalaman luas melakukan proses sertu dapur, pinggan mangkuk dan peralatan memasak hotel, dapur, peralatan memasak, pinggan mangkuk dan dewan makan kapal pelayaran mewah dan banyak lagi. Syarikat H adalah antara syarikat yang memberi khidmat berkenaan halal termasuk latihan dan perundingan termasuk memberi latihan mengenai sertu. Syarikat H juga berpengalaman luas melakukan khidmat sertu kepada klien dalam industri makanan dan minuman (F&B), dapur pusat dan dapur hotel. Syarikat G dan H juga tidak asing dalam memberi khidmat nasihat dan sertu bagi klien untuk tujuan bukan permohonan halal seperti sertu kusyen kenderaan persendirian dan rumah kediaman. Jabatan S, Jabatan T dan Jabatan U adalah antara tiga pihak autoriti agama yang terlibat dalam mengawal selia proses sertu yang dijalankan. Dalam isu permohonan halal, semua syarikat yang ingin mendapatkan sijil halal akan menghantar permohonan secara atas talian di portal halal JAKIM dan audit lapangan akan dijalankan oleh JAIN/MAIN di mana syarikat beroperasi. Begitu juga dengan proses sertu, pemantauan dan kawal selia proses sertu akan dilaksanakan oleh JAIN/MAIN. Sijil pengesahan sertu juga akan dikeluarkan oleh pihak JAIN/MAIN. Melalui temubual bersemuka bersama wakil lima organisasi yang terlibat dalam isu sertu ini, pengkaji mengenalpasti tujuh isu utama dalam pelaksanaan sertu industri. Isu-isu tersebut ialah; i) Pematuhan garispanduan dan fatwa; ii) Kefahaman dan pengetahuan; iii) Peralatan moden sertu; iv) Bahan sertu; 159
INSLA e-Proceedings | Vol. 3, No.1, pp. 155 - 166 | October 2020 v) Pengurusan garispanduan sertu bagi setiap skim halal; vi) Penambahan ritual agama dalam amalan sertu; dan vii) Kepercayaan industri terhadap kompetensi JAIN. i. Pematuhan garispanduan dan fatwa Hasil temubual yang dijalankan menunjukkan berlaku isu ketidakpatuhan oleh operator sertu terhadap garispanduan dan fatwa sertu. Secara lebih khusus, isu ini berkaitan dengan kandungan produk sertu yang memiliki kadar peratus tanah yang kurang berbanding bahan-bahan lain. Berdasarkan garispanduan sertu JAKIM, sabun yang mengandungi unsur tanah liat boleh digunakan untuk melakukan samak najis mughallazah dengan syarat tanah tersebut suci dan peratusan kandungan tanah dalam sabun melebihi daripada bahan- bahan yang lain. Bagaimanapun, amalan oleh operator sertu pula adalah sebaliknya. Ini dibuktikan melalui kenyataan responden dalam petikan berikut: Syarikat G: Haa melebihi, kita ikut based on JAKIM punya ni, minimum 0.6% . So kita punya formulation ni 6%, berlebih lah memang banyak lebih lah. So, bila kita buat 6%, kita hantar test dekat, dekat XXXX. Hantar test tengok dia punya performance dia, dengan dia punya capacity dia aaa, disinfectant ni dia boleh inhabit tak microb-microb ni kan. Jadi dia test dekat E. coli, Salmonella, Staphylococcus Aureus, common bacteria yang ada dalam food poison lah. Okay so dengan 6% tu, dia dah cairkan lagi 10 kali, yang 10 kali cair tu pun tak boleh nak biak jugak bacteria tu. Haa mati jugak. Syarikat H: Aaa, kita pakai maximum 5%. Maximum. Sebab, bila kita buh 50%, 51%, tak boleh bind, pecah. Macam saya kata tadi, tanah ni... Okay tanah ni, mula-mula kita pakai 50%, 51%. Bila pakai 51% ni, sifat tanah tu sendiri yang menyerap segala chemical apa semua tu tadi, dia tak boleh bentuk jadikan sabun. Tak boleh. Dia...lerai, memang terlerai. Dia tak terbentuk. Jadi kita kurang sikit, sikit, sikit...So tak compile lah (sebab) fatwa cakap, mesti lebih daripada 50%. Technically 51 lah. Saya buat 5 je. Bagi Syarikat G, beliau menyatakan bahawa kadar 6% peratus itu melebihi kadar tanah yang ditetapkan JAKIM iaitu sebanyak 0.6%. Namun setelah disemak garispanduan sertu, kadar minima 0.6% tersebut sebenarnya merupakan kadar kepekatan yang diperlukan bagi campuran air dan tanah, bagi kondisi khas iaitu bagi menyertu alat-alat kompleks yang menyusahkan untuk dibuka seperti kilang ubat- ubatan. Manakala bagi produk sertu, mestilah mengikut keputusan fatwa iaitu kadar tanah melebihi bahan-bahan lain. ii. Kefahaman dan pengetahuan Berdasarkan hasil kajian juga, kefahaman dan pengetahuan industri dan masyarakat awam mengenai keperluan melakukan sertu boleh dikatakan masih di tahap sederhana. Sebagai contoh, syariah menegaskan bahawa proses sertu hanya perlu dibuat terhadap kawasan-kawasan yang diyakini terkena najis mughallazah sahaja. Namun kefahaman masyarakat adalah sebaliknya. Ini disokong oleh petikan responden seperti berikut: Syarikat G (i): Sertu rumah banglo, ada swimming pool kan. Kita kata "Bang, swimming pool ni kita tak kira bang. Aku tak kira, kau buat jugak dia cakap. Haa kau buat, aku bayar" dia kata. Syarikat G (ii): Kelab snooker pun pernah ustaz. Saya pun, Allahu Akbar ustaz. Pasal Melayu belikan. Dia cakap kitorang takde buat benda yang kona-kona dalam ni, kita main snooker je kan...Ruangan office dia, dalam tu pun sama jugak kes. Bulu anjing bersepah- sepah sampai dekat keyboard computer pun. Haa ni boleh samak kata dia.. Syarikat G (iii): Hmm kereta pun ada saya, yang pernah datang sini parking kat bawah sertu. Siap berplastik lagi tempat duduknya. Saya cakap macam mana ni. Saya tak kira. Haa ini lah cakap, maknanya bila orang perseorangan ni dia based on masing-masing lah haa. Haa tahap particular masing-masing tu. 160
INSLA e-Proceedings | Vol. 3, No.1, pp. 155 - 166 | October 2020 Syarikat H: Rumah-rumah yang baru dibeli, diorang rasa was-was. Kalau kita nak samak, kita nak samak dekat mana? Adakah seluruh rumah?" Seluruh dinding sampai atas semua kan. Ada jugak orang-orang yang mintak tanah kat saya sebab nak perform. Tanya macam mana selipar lah, tayar keretalah yang kena kencing. Jadi benda-benda ni, antara benda yang isulah. Yang berlaku dengan orang-orang awam. Memang akan sentiasa berlaku sampai bila-bila pon. Kemudian aaa... ada jugak tourist pelancong yang nak ke luar negara, diorang request untuk benda-benda yang macam ni. Sebab depa punya point, kadang-kadang duk dekat homestay, pinggan mangkuk ni diorang ragu-ragu. Di samping itu, terdapat isu kefahaman di kalangan eksekutif halal sendiri khususnya apabila melibatkan pencemaran yang berpunca daripada DNA babi dan bukan zat babi yang asal. Selain itu, mengenai bentuk tindakan awal yang perlu diambil apabila berlaku pencemaran najis mughallazah. Perkara ini dikuatkan dengan petikan berikut: Jabatan S : So sekarang Alhamdulillah dah ada Halal Exec dan syarikat pun dah faham dah. Banyak dulu kes bila berkaitan dengan DNA lah. So bila fatwa kata DNA babi tu disebabkan oleh contaminate bukannya zat babi tu, dia kurang sikitlah. Kalau DNA tak perlu. DNA babi disebabkan oleh pencemaran (contamination) ini dipanggil Umumul Balwa ataupun Masyaqqah Tajlibu Taysir. So lepastu kita minta juga Halal Exec, kalau berlaku satu kes katakan kalau produk tu ditest memang confirm ada DNA babi, you kena recall, you kena check balik, trace back lah di mana berlakunya itu. Kalau disebabkan memang confirm ada bahan ramuan tu memang ada babi, you kena buat. Jabatan T (i): Sebab kita pernah ada permohonan untuk sertu dapur diambil alih oleh apa dapur daripada restoran cina kan, diambil alih. Jadi, nak kena sertu. Jadi bila pegawai kita turun, Jawatankuasa Halal dalaman dia taktau nak buat apa, 'ain masih ada lagi. Barang-barang yang fizikal tu masih ada lagi, tak dibuang tapi dah nak disertu... Jabatan T (ii): Dan ada juga bila kita nak turunkan kepada company, kita takut macam yang tak betul hanya macam dijumpai berus bulu babi kan, berus bulu yang memang dah positif babi, haa tapi nak disertu seluruh dapur sedangkan benda tu diguna untuk ni tray, tray apa tray oven sahaja, bukan pada seluruh dapur. Jadi kita taknak.. iii. Peralatan moden sertu Hasil kajian turut menemukan isu penggunaan peralatan moden oleh operator sertu yang bertujuan memudahkan proses sertu. Ini kerana dalam keadaan tertentu, sertu tidak dapat dilakukan secara tradisional terutamanya apabila melibatkan kawasan berkarpet, memiliki ruang yang luas, dan mesin yang sensitif dengan air. Antara peralatan yang digunakan ialah water jet dan vakum penyedut air. Ini disokong dengan petikan seperti berikut: Syarikat G: Okay, untuk karpet ni memang kita guna mesin sedut vaccum tu lah, dia panggil carpet extractor haa. Dia memang buat karpet, dia sedut kuat sangat. Haa dia high performance lah. Haa ni macam meracun rumput tu. So kita spray dulu dekat karpet ni, okay. Bila kita dah spray, pastu kita bawak kita punya mesin extractor tu, terus sedut je. Terus sedut je. Lepas tu masa kita nak bilas, okay bila katalah area ni dah sedut habiskan maknanya air tanah tu kan, masa kita nak bilas kita ada 2 tong ni, lagi satu maknanya air biasa sahaja. Satu air tanah, satu tong. Satu set lagi air biasa sahaja. So air biasa tu kita pun spray je bagi lembab kan. Pastu karpet sedut..Haa 6 kali lah, spray sedut spray sedut ulang 6 kali. Haaa ustaz. Baru dia betul-betul bersih. Bagaimanapun, bagi Syarikat H pula, beliau meragui kaedah sertu menggunakan vakum kerana dibimbangi tidak memenuhi syarat sertu yang sebenar. Oleh itu, menurut beliau, kaedah tradisional dilihat lebih sesuai meskipun sedikit sukar untuk dibuat. Beliau menyatakan seperti berikut: Syarikat H (i): Saya tak pernah buat, tapi kalau tengok machine tu, saya cuma ragu-ragu dari segi kiraan 6 kali tu. Fizikal nampak bersih. Tapi, cukup dak kiraan 1 kali air tanah, 6 kali air-air mutlak tu. Takut airnya recycle. Haa, air dia tu recycle. Dia pakai tu sebenarnya dia cuci pakai ayaq kat situ balik. Nampak bersih tu bersih. 161
INSLA e-Proceedings | Vol. 3, No.1, pp. 155 - 166 | October 2020 Syarikat H (ii): Kalau kata kaedah yang umum, ambil keluarkan daripada masjid, habistu cuci di luar, lepas kering letak balik. Tu kaedah yang sangat-sangat umumlah. Tapi dari segi practicality mungkin akan sangat menyusahkanlah (sertu karpet) Penggunaan water jet adalah bagi mempercepatkan proses sertu. Ini dapat dilihat menerusi petikan di bawah: Syarikat H (iii): Kita pakai contoh, kita pakai water jet lah. Kalau kita pakai simbah gitu, boleh takdak masalah. Tapi dia akan lambatlah, jadi untuk bantu mempercepatkan.. Bagi kes mesin yang sensitif dengan air, kaedah yang dilakukan ialah dengan menyembur kawasan tercemar dengan menggunakan alat penyembur (spray). Kawasan yang telah disertu kemudiannya akan diletakkan serbuk pengering yang telah mendapat persjilan halal, bertujuan mempercepatkan proses pengeringan. Ini terbukti dengan petikan berikut: Jabatan T (i): Biasa team saya dia dah biasa buat benda tu. Memang diorang dah tau mana nak cari yang dah halal lah biasanya. Biasa saya difahamkan, dia menggunakan bahan- bahan yang tertentu yang memang untuk sertu. Haa dia memang terus kering benda alah tu..Saya lupa, nanti kena tanya En Solihin lah apa bahan dia..Haa.. dia terus kering. Sebab bila air dengan machine, dia sensitif. Jadi, ada certain tu dia takboleh ni, jadi kena cari kaedah yang boleh cepat terus kering. Dia takde masalah kepada mesin. Dia memang spray je.. Jabatan U: Bahan dia sendiri..dan memang bahan tu memang ada sijil halal lah. Macam walaupun benda tu daripada tanah liat sebagainya kan, tapi memang disahkan halal lah jugak..Sebenarnya takdelah masalah sangat untuk penggunaan tanah tu kan... asalkan kita yakin... iv. Bahan sertu Dalam pembikinan produk sertu industri, terdapat isu penambahan bahan-bahan lain selain tanah, seperti minyak kelapa dara, vitamin E, minyak sawit, SLVS. Hal ini diakui sendiri oleh Syarikat H seperti berikut: Syarikat H (i): Kita pakai minyak kelapa aaa...SLVS short form untuk satu chemical ni SLV free surfactant. Habis tu... vitamin E. Kita modified dengan vitamin E. Bahan-bahan dia adalah bahan-bahan semula jadilah. Bahan-bahan dia memang bahan basic sabun. Ada yang pakai minyak sawit, tapi kita pakai minyak kelapa dara. Syarikat H (ii): Kita tak campuq perfume na. Haa, kita tak campur perfume tapi... dia ada nature nautral punya bau. Jadi orang akan nampak kenapa perlu tanah ni. Dan kenapa perlu chemical. Kenapa tidak sekadar tanah sahaja, benda ada lebih dari tulah..Ada lah saya punya SOP memang saya pakai chemical jugaklah. Manakala menurut Syarikat G, dalam pembuatan produk sertu industri, terdapat pelbagai versi produk mengikut tujuan penggunaannya. Kebiasaannya, akan terdapat antara enam (6) hingga dua puluh (20) bahan yang dicampurkan ke dalam produk sertu berkenaan. Perkara ini dapat dilihat dalam petikan berikut: Syarikat G: Kita akan ada version dish wash, hand wash, floor wash, container wash ke logistic ke apa ke kan. Kita akan buat variant macam tu lah. So, untuk industri kos tu akan murah. Semurah-murahnya sebab yang ni personal care dia punya ingredient saja ada 20 macam. So, kos dia sangat tinggi lah. So, untuk industri, yang kita buat dengan MPOB for Malaysian ni, haa 6 bahan sahaja. Jadi kos tu dah down dah v. Kosmetik agama dalam amalan sertu Selain itu, terdapat isu penambahan amalan ritual agama atau boleh juga disebut 'kosmetik agama' ketika sertu dilakukan oleh syarikat tertentu. Antara contoh amalan yang ditambah adalah azan, bacaan 162
INSLA e-Proceedings | Vol. 3, No.1, pp. 155 - 166 | October 2020 doa dan selawat, sebelum acara sertu dimulakan. Perkara ini ditegaskan oleh Jabatan T dan Jabatan U seperti berikut: Jabatan T: Taktau benda tu sah ke tak, mekanismenya macam mana sebab pada masa saya di JAKIM, pengesahan untuk sertu tu memang kita tengok. Bila kita tengok dokumen untuk sertu, saya tengok macam ni kaedah macam mana yang diorang guna sebab sebelum sertu, dia ada azan dulu, dia ada baca doa dulu..Ha itu tambah, company-company yang buat.. Jabatan U: Ouh, itu kadang-kadang ikut pada budi bicara dia je tu.. Kita takde pun kita suruh azan ke apa pun, selawat...Haa...itu kadang-kadang kepandaian dia la tu... Berdasarkan kenyataan kedua-dua responden di atas, kesemua amalan yang ditambah tersebut bukanlah merupakan kaedah yang dinyatakan dalam garispanduan sertu JAKIM. vi. Garispanduan sertu khusus bagi setiap skim halal Kaedah perlaksanaan sertu juga perlu mengambil kira kesesuaian dan keperluan bagi setiap skim persijilan halal di Malaysia. Setakat ini Malaysia memiliki sembilan (9) skim persijilan halal. Ini bermaksud, perlu diwujudkan garispanduan sertu khas terutamanya yang melibatkan peralatan sensitif seperti dalam bidang farmaseutikal dan peranti perubatan. Ini disokong dengan petikan oleh Syarikat H dan Jabatan T seperti berikut: Syarikat H (i): Kita ada tujuh jenis application kan untuk halal ni. Saya... tak mampu untuk cover ketujuh-tujuh semua. Aaaa... Cuma yang saya boleh kata specialize adalah dalam F&B lah. Tapi saya percaya, based on nature, berdasarkan nature of business itu sendiri, pharmaceutical dia akan berlainan, F&B akan berlainan, logistik akan berlainan. Syarikat H (ii): Jadi, bila kita buat sertu dekat tempat atau peralatan pharmaceutical yang sangat-sangat sensitive ni, tanpa kawalan ataupun tanpa ada knowledge yang betul kita boleh merosakkan alat tersebut. Yang kedua, kita boleh membuatkan condition dia itu tercemar dengan tanah. Jabatan T: Cuma kita tau keperluan ada..Kita ada port, ada airport, logistik. Tapi sebab JAIS belum buat lagi logistik. Dalam 9 Skim Pensijilan Halal Malaysia, JAIS hanya buat 5 sahaja. Maknanya ada logistik, pharmaceutical JAIS belum buat, dengan medical device, JAIS belum buat. Tapi sekarang ni memandangkan kita ada Halal Assurance System yang merupakan syarat wajib bagi industri multi dan sederhana, ada elemen sertu di dalam tu. Industri pun kena faham lah benda ni sebagai satu keperluan. vii. Kepercayaan industri terhadap kompetensi operator sertu dan Jabatan Agama Islam Negeri [JAIN] Hasil kajian turut menunjukkan terdapat isu kepercayaan industri terhadap keupayaan operator sertu dalam menjalankan prosedur sertu, walaupun sebenarnya operator tersebut telah pun dilantik secara rasmi oleh JAIN. Sebaliknya, kebanyakkan pemohon sijil halal lebih meyakini kompetensi pegawai JAIN. Perkara ini diakui oleh Syarikat H dalam petikan di bawah: Syarikat H: Sebab projek-projek sertu, kebanyakkannya klien-klien yang nak mohon sijil halal ni, dia lebih percaya kepada orang-orang JAIS sendiri yang buat, orang-orang Jabatan Agama Islam Negeri. Bila dia hire contractor macam saya, macam-macam masalah lah. Saya pula nak minta aaa apa, orang kata macam JAIS ke JAKIM ke recommend saya ni sebagai contractor sertu, diorang tak percaya. Selain itu, terdapat juga isu kepercayaan industri terhadap tahap kompetensi JAIN itu sendiri. Akibatnya, terdapat kes di mana industri tidak merujuk kepada jabatan agama Islam dalam negeri yang 163
INSLA e-Proceedings | Vol. 3, No.1, pp. 155 - 166 | October 2020 sama, sebaliknya merentas sempadan dengan menghubungi jabatan agama Islam negeri lain. Dalam hal ini, penyelarasan perlu dibuat antara pihak jabatan agama negeri-negeri bagi mengelakkan pertindihan tugas. Ini dibuktikan menerusi petikan berikut: Jabatan T (i): Cuma diorang dah ada pengiktirafan yang diorang guna. Maksudnya macam mendapat kepercayaan company. Contohnya di Johor, dia telah dah buat, dia melantik company. Melantik 5 syarikat ke 6 syarikat, yang berdaftar dengan dia yang akan melaksanakan tapi pengesahan tu dari pegawai JAIJ. JAIJ sendiri yang akan turun jugak. Dan diorang buat, laksanakan jugak di macam Singapore pun panggil, kapal-kapal Singapore pun panggil. Kapal Petronas pun panggil pegawai JAIJ. Dia lebih kepada nilah, sebab haritu kami tegur jugaklah, apabila berada di perairan antarabangsa dengan bila berada di West Port, North Port. Diorang datang daripada Johor untuk sertu di Selangor. And then, kita macam, eh tak bagi salam pun dekat kami. Haa macam tu.. tapi kami.. Perbincangan dan Kesimpulan Sertu merupakan satu kaedah penyucian peralatan atau kawasan yang telah tercemar dengan najis mughallazah. Prosedur ini wajib dilakukan berdasarkan pandangan mazhab Shafie (Al-Shīrāzī, t.th). Dalam konteks Malaysia pula, prosedur sertu perlu dilakukan oleh sesebuah premis yang pernah dicemari najis mughallazah, sebagai pra-syarat untuk medapatkan persijilan halal Malaysia. Meskipun sudah ada garispanduan yang ditetapkan oleh JAKIM, tetapi masih terdapat aspek yang perlu ditambahbaik. Justeru, kajian ini telah berjaya menemukan beberapa isu perlaksanaan sertu dalam konteks industri. Berdasarkan hasil kajian, dapat dirumuskan bahawa masih terdapat kelompongan dalam aspek pematuhan garispanduan sertu oleh operator sertu. Antaranya ialah isu pembuatan cecair sertu yang dilihat tidak selaras dengan fatwa yang diputuskan oleh Muzakarah Jawatankuasa Fatwa Majlis Kebangsaan Bagi Hal Ehwal Ugama Islam. Para operator sertu dilihat memberikan tafsiran sendiri mengenai kadar kandungan tanah yang sepatutnya dicampurkan dalam produk sertu mereka. Bagi mengatasi masalah ini, pengkaji mencadangkan agar para operator sertu merujuk dengan pihak JAKIM atau JAIN/MAIN terlebih dahulu bagi memastikan setiap produk yang dihasilkan adalah mematuhi fatwa. Selain itu, dapat dirumuskan juga bahawa tahap kefahaman dan pengetahuan di kalangan masyarakat masih di tahap yang sederhana. Isu ini bukan sahaja berlaku di kalangan masyarakat awam, tetapi turut melibatkan sesetengah eksekutif halal. Pada pandangan pengkaji, masyarakat awam perlu dididik dengan pengetahuan yang cukup agar prosedur sertu tidak dianggap sebagai menyusahkan. Penganjuran kursus-kursus halal perlu diselitkan dengan modul sertu bagi meningkatkan kefahaman mereka. Penggunaan peralatan moden sertu seperti vakum, water jet dan serbuk pengering merupakan satu inovasi oleh para operator sertu. Ia bagi membolehkan sertu dapat dilaksanakan bagi kawasan-kawasan rumit seperti karpet, dan mesin-mesin tertentu. Teknik sertu menggunakan vakum bagaimanapun perlu dikaji lebih terperinci dalam aspek hukum bagi memastikan ia selaras dengan kaedah syarak. Begitu juga percampuran pelbagai jenis bahan dalam produk sertu adalah isu yang memerlukan pemantauan oleh pihak berautoriti halal seperti JAKIM atau JAIN. Bagi isu penambahan amalan ritual agama dalam sertu seperti azan, selawat dan doa juga perlu segera dihentikan oleh operator sertu. Ini memandangkan kesemua perkara ini tidak mempunyai asas dan dalil dalam Islam. Berhubung isu ini, amalan sertu tidak wajar dikosmetikkan dengan perbuatan-perbuatan sedemikian bagi mengelakkan manipulasi agama. Kaedah sertu perlulah dibuat mengikut garispanduan asal yang ditunjukkan oleh Rasulullah SAW. Hasil kajian ini turut menunjukkan keperluan untuk dibangunkan garispanduan khusus bagi setiap skim persijilan halal di Malaysia. Setakat ini, JAKIM telah memperkenalkan sembilan skim iaitu; produk makanan/minuman/makanan suplemen, premis makanan/hotel, barang gunaan, barang kosmetik dan dandanan iri, rumah sembelih, farmaseutikal, logistik, pengilangan kontrak/ OEM, dan peranti perubatan (JAKIM, 2019). Berdasarkan maklumat daripada operator sertu, skim bagi farmaseutikal dan 164
INSLA e-Proceedings | Vol. 3, No.1, pp. 155 - 166 | October 2020 peranti perubatan antara yang perlu kepada garispanduan khusus disebabkan melibatkan mesin sensitive dengan air. Seterusnya, penyelarasan bidangkuasa antara Jabatan Agama Islam Negeri adalah penting bagi mengatasi isu 'langkau sempadan' dalam perlaksanaan sertu. Pihak JAIN juga disarankan untuk merujuk kepada garispanduan sertu yang telah dibangunkan oleh beberapa negeri yang diyakini akan kompetensinya oleh industri. Selain itu, pangkalan data yang menghimpunkan nama syarikat-syarikat operator sertu bertauliah juga wajar dibangunkan. Ia bagi memudahkan sebagai urusan yang berkaitan perkhidmatan sertu sekiranya diperlukan oleh industri dan masyarakat awam sendiri. Secara keseluruhannya, hasil kajian ini mendapati kebanyakkan operator sertu di Malaysia telah menjadikan garispanduan JAKIM sebagai rujukan utama mereka dalam menjalankan prosedur sertu. Namun demikian, masih terdapat beberapa isu yang perlu ditambah baik seperti yang telah disebutkan sebelum ini. Penyelarasan bidangkuasa sertu antara JAIN, pematuhan operator sertu kepada garispanduan dan peningkatan kefahaman masyarakat mengenai ilmu sertu dapat melonjakkan lagi keyakinan terhadap industri halal di Malaysia. Penghargaan Artikel ini merupakan sebahagian hasil kajian di bawah tajuk "Perlaksanaan Sertu Dalam Industri Halal Di Malaysia: Ke Arah Pembentukan Amalan Terbaik" yang dibiayai oleh Pusat Pengurusan Penyelidikan dan Inovasi USIM dan Institut Penyelidikan dan Pengurusan Halal (IHRAM) USIM di bawah kod penyelidikan: (PPPI/KHAS_IHRAM/03/051007/13718). Rujukan Ahmad, N., & Shariff, S. M. (2016). Supply Chain Management: Sertu Cleansing for Halal Logisitics Integrity. Procedia Economics and Finance, 37, 418-425. Al-Aizh, Hajah Durriyyah (t.th). Fiqh al-Ibadat 'ala al-Mazhab al-Shafi'i. t.tp: t.pt. Al-Shīrāzī, Abū Ishaq Ibrahim bin Ali bin Yūsuf (t.th). Al-Muhazzab fī Fiqh al-Imām al-Shafi'i. 3vols. Dar al-Kutub al-'Ilmiyyah. Al-Zuḥailī, Wahbah bin Mustafa (2007). Al-Fiqh al-Islāmī wa Adillatuh. Dimashq: Dār al-Fikr. Hashim, P., Kassim, N., Hashim, D. M., & Jol, H. (2013). Study on the Requirement of Clay for Islamic Cleansing in Halal Food Industry. Turkish Online Journal of Science & Technology, 3(3). Ibn Daqīq al-'Aid (t.th). Iḥkām al-Iḥkām Syarḥ ʿUmdat al-Ahkām. Maṭbaʿah al-Sunnah al- Muhammadiyyah. Ibn Ḥajar al-Haitamī, Aḥmad bin Muḥammad (1983). Tuḥfat al-Muḥtāj fī Sharḥ al-Minhāj. Mesir: al- Maktabah al-Tijāriyah al-Kubrā. JAKIM (2013). Garispanduan Sertu Menurut Islam. Kuala Lumpur. JAKIM (2019). Manual Prosedur Persijilan Halal Malaysia (Domestik) 2019. Kamus Dewan Edisi Keempat, 2017. "Sertu". Dewan Bahasa dan Pustaka. Diakses dari: Kassim, N., Hashim, P., Hashim, D. M., & Jol, H. (2014). New Approach of Samak Clay Usage for Halal Industry Requirement. Procedia-Social and Behavioral Sciences, 121, 186-192. Mohd Salleh, Mohd Mahyeddin (2017). Penggunaan Sumber Haiwan dalam Penghasilan Produk Halal di Malaysia. Tesis Phd. Serdang: Universiti Putra Malaysia. Muslim bin al-Ḥajjāj al-Naisabūri (t.th). Al-Musnad al- Ṣaḥīḥ (Ṣaḥīḥ Muslim). 5 vols. Ed: Muḥammad Fuad 'Abd al-Bāqī. Beirut: Dār Iḥyā' al-Turāth al-'Arabi. Salleh, M. M. M., Halim, M. A. A., & Abd Aziz, S. (2020). Implementation Of Islamic Cleansing (Sertu) In The Halal Industry. Al-Qanatir: International Journal of Islamic Studies, 18(1), 1-9. Transkrip Temubual Syarikat G. Temubual pada 17 Oktober 2019. Syarikat H. Temubual pada 19 Februari 2019. 165
INSLA e-Proceedings | Vol. 3, No.1, pp. 155 - 166 | October 2020 Jabatan S. Temubual pada 10 April 2019. Jabatan T. Temubual pada 12 Jun 2019. Jabatan U. Temubual pada 19 Jun 2019. 166